**Ministru kabineta noteikumu projekta “Agregatoru noteikumi”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Agregatoru noteikumu projekta (turpmāk – noteikumu projekts) mērķis ir izveidot tiesisko bāzi pieprasījuma reakcijas agregatoru darbībai un pieprasījuma reakcijas pakalpojumu attīstībai Latvijā. Tas būtiski palielinās elektroenerģijas patērētāju vai to izvēlētu trešo personu iespējas rīkoties saistībā ar elektroenerģijas patēriņa un rēķinu informāciju, un tādējādi nodrošinās mehānismu, ar ko samazināt vai pielāgot patēriņu.Paredzēts, ka noteikumi stāsies spēkā 2020.gada 1.janvārī.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Eiropas Parlamenta un Padomes direktīvas 2012/27/ES par energoefektivitāti, ar ko groza Direktīvas 2009/125/EK un 2010/30/ES un atceļ Direktīvas 2004/8/EK un 2006/32/EK (turpmāk – Energoefektivitātes direktīva) 15.panta 8.punkts paredz pieprasījuma reakcijas veicināšanu un iespēju agregatoriem piedalīties elektroenerģijas tirgos. Energoefektivitātes direktīvas prasības bija jāpārņem līdz 2014.gada 5.jūnijam. Šobrīd direktīvas 15.panta 8.punkts ir daļēji pārņemts. Atbilstoši šai direktīvai, agregatora un pieprasījuma reakcijas jēdzieni iestrādāti Elektroenerģijas tirgus likumā (turpmāk – ETL), paredzot, ka “agregatora tiesības un pienākumus, norēķinus par tā pakalpojumiem un attiecības starp agregatoru un citiem sistēmas dalībniekiem un tirgus dalībniekiem nosaka Ministru kabinets”. Ar šiem noteikumiem 15.panta 8.punkta prasības tiks pilnībā pārņemtas.Pieprasījuma reakcija, agregēšana un neatkarīgā agregatora jēdziens plašāk iestrādāts dokumentu pakotnē “Tīra enerģija visiem Eiropas iedzīvotājiem” (turpmāk – Tīras enerģijas pakotne), it īpaši 2019.gada 26.martā Eiropas Parlamenta apstiprinātās Eiropas Parlamenta un Padomes 2019.gada 5.jūnija direktīvas 2019/944 par kopīgiem noteikumiem attiecībā uz elektroenerģijas iekšējo tirgu un ar ko groza Direktīvu 2012/27/ES (pārstrādāta redakcija) (turpmāk – Elektroenerģijas tirgus direktīva) 17.pantā “Pieprasījumreakcija, izmantojot agregēšanu”. Paredzēts, ka Eiropas Parlamenta un Padomes 2019.gada 5.jūnija regula (ES) 2019/943 par iekšējo elektroenerģijas tirgu (pārstrādāta redakcija) stāsies spēkā 2020.gada 1.janvārī, savukārt Elektroenerģijas tirgus direktīvas prasības dalībvalstīm jāievieš līdz 2020.gada 31.decembrim. Arī Ministru prezidenta 2016.gada 14.jūnija rezolūcijā Nr.12/2016-JUR-108 ir noteikts, ka ir nepieciešams izstrādāt Ministru kabineta noteikumu projektu, kas regulētu agregatora tiesības un pienākumus, norēķinus par tā pakalpojumiem un attiecības starp agregatoru un citiem sistēmas un tirgus dalībniekiem.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ievērojot Energoefektivitātes direktīvas 15.panta 8.punkta prasības, Latvija veica grozījumus ETL, kuri stājās spēkā 2016.gada 22.jūnijā. Tajos tika definēts termins “agregators”, “pieprasījuma reakcija” un “pieprasījuma reakcijas pakalpojums”, kā arī pievienots 32.2 pants par agregatoru reģistrēšanas kārtību, kura jāizstrādā Sabiedrisko pakalpojumu regulēšanas komisijai (pārejas noteikums noteica atlikto spēkā stāšanos 2019.gada 1.janvārī) un 36.1 pants par agregatoru atbildību, kas atbilstoši pārejas noteikumu 61.punktam paredz, ka Ministru kabinetam līdz 2018.gada 31.decembrim ir jāizstrādā noteikumi, kuros tiek noteiktas agregatoru tiesības un pienākumi, norēķini par tā pakalpojumiem un attiecības starp agregatoru un citiem sistēmas un tirgus dalībniekiem.Vienlaikus jānorāda, ka pēc plašām diskusijām ES Padomes enerģētikas darba grupā 2018.-2019.gadā, 2019.gada 5.jūnijā tika pieņemta Eiropas Parlamenta un Padomes direktīva (ES) 2019/944 par kopīgiem noteikumiem attiecībā uz elektroenerģijas iekšējo tirgu, un ar ko groza Direktīvu 2012/27/ES (pārstrādāta redakcija). Šī direktīva paredz jau plašākus un konkrētākus dalībvalsts uzdevumus saistībā ar pieprasījuma reakcijas un agregatoru darbības stimulēšanu (17.pants “Pieprasījumreakcija, izmantojot agregēšanu”), kas paredz to, ka dalībvalstis atļauj un veicina iesaistīšanos pieprasījuma reakcijā, izmantojot agregēšanu elektroenerģijas tirgū. Šīs prasības jāpārņem līdz 2021.gadam. 2018. un 2019.gadā tika aktīvi risinātas sarunas ar dažādām ieinteresētajām pusēm, lai noskaidrotu viedokli un ieteikumus par labāko veidu, kā pieprasījuma reakcijas pakalpojuma sistēmu veidot Latvijā. Tāpat ir norisinājušās konsultācijas un diskusijas ar pieprasījuma reakcijas agregatoru uzņēmumu no Francijas, pārrunājot Latvijas pieeju pieprasījuma reakcijai elektroenerģijas nozarē, kā arī iespējas attīstīt agregatoru regulējumu Latvijā. Ir notikušas pārrunas ar Latvijas elektroenerģijas pārvades un sadales sistēmas operatoriem, lielākajiem elektroenerģijas tirgotājiem Latvijā, kā arī ar Sabiedrisko pakalpojumu regulēšanas komisiju. Noteikumu projekts ir izstrādāts, izsverot Latvijas (Baltijas valstu) elektroenerģijas tirgus aktuālo situāciju. Šobrīd Baltijas valstīs aktīvu agregatoru nav, tāpat arī nevienā no Baltijas valstīm nav Tīras enerģijas pakotnes prasībām atbilstoša regulējuma. Savukārt, izvērtējot Eiropas pieredzi, secināms, ka tirgus regulējums un tirgus brieduma līmenis starp dalībvalstīm būtiski atšķiras. Paredzams, ka, transponējot Elektroenerģijas tirgus direktīvu, noteikumi, kā arī, iespējams, citi normatīvie akti (piemēram, Elektroenerģijas tirgus likums), būs jāprecizē. Minētā regulējuma attīstību nepieciešams veikt koordinēti ar citām reģiona valstīm, it īpaši Baltijas valstīm, lai izvairītos no tirgus barjerām, ko izraisītu krasi atšķirīgs regulējums salīdzinoši mazos un cieši saistītos tirgos. Koordinācija ir nozīmīga arī jau izveidotā kopējā Baltijas balansēšanas tirgus kontekstā.Ņemot vērā, ka direktīva ir apstiprināta tikai š.g. jūnijā un ka nepieciešams papildus izvērtējums un izpratne par labāko risinājumu Latvijas un Baltijas valstīm kopumā, Ekonomikas ministrija 2020.gada ietvaros strādās pie plašāka regulējuma izstrādes atbilstoši Elektroenerģijas tirgus direktīvas prasībām. Kā lielākie izaicinājumi šeit minami neatkarīgā agregatoru modeļa ieviešana un agregatoru (pieprasījuma reakcijas pakalpojumu) iekļaušana visos elektroenerģijas tirgos (ieskaitot nākamās dienas tirgu). Bet, lai neierobežotu tirgus dalībniekus, kā arī būtu iespējams jau šobrīd ienākt tirgū ar šo jauno pakalpojumu, Ekonomikas ministrija ir izstrādājusi pamatregulējumu, kas nosaka agregatoru tiesības un pienākumus, kārtību, kādā agregatori sniedz pieprasījuma reakcijas pakalpojumu un agregatoru maiņas kārtību, agregatora pakalpojuma apmaksu un agregatora un elektroenerģijas sistēmu un tirgus dalībnieku sadarbību. Noteikumu projektā ir skaidroti tādi lietotie termini kā agregatora portfelis, palīgpakalpojumi un līgums par dalību pieprasījuma reakcijas pakalpojuma sniegšanā. Tāpat noteikumos ir noteikta elektroenerģijas lietotāju tiesības un pienākumi, kā arī līgumu slēgšanas kārtība par dalību pieprasījuma reakcijas pakalpojuma sniegšanā.Izstrādātais noteikumu projekts veidots tā, lai: 1) nodrošinātu, ka normatīvā regulējuma ietvarā noslēgtie darījumi nerada negatīvas sekas citiem tirgus dalībniekiem; 2) nodrošinātu, ka tad, kad tiks transponētas Elektroenerģijas iekšējā tirgus direktīvas prasības, darbību jau uzsākušie agregatori nezaudēs iespēju darboties.  |
| 3. | Projekta izstrādē iesaistītās institūcijas un publiskas personas kapitālsabiedrības | Lai noteikumus izstrādātu pēc iespējas efektīvākus, Ekonomikas ministrija lūdza veikt pētījumu un sniegt politikas rekomendācijas Valsts pētījumu programmas “Enerģētika” ietvaros. Pētījumā “Inovatīvas viedo tīklu tehnoloģijas un to optimizācija (INGRIDO)” Rīgas Tehniskās universitātes (RTU) Enerģētikas institūta pētnieki analizē pašreizējo situāciju Latvijas energosistēmā un paredzamās nākotnes izmaiņas līdz pat 2050.gadam. INGRIDO pētījuma ietvaros tiek novērtēti dažādi potenciālie elastīguma avoti, tostarp patēriņa reakcija un agregatora pakalpojumi. Pētījuma ietvaros tika izvirzīti vairāki uzdevumi, kas attiecas uz agregatoriem, proti, elektroenerģijas sistēmas elastīguma problēmu identificēšana tagad un nākotnē, kā arī pasākumu izstrāde, lai tos mazinātu, izmantojot arī tādas enerģētikas nozares attīstības tendences kā sadalītā ražošana, agregatoru darbība, pieprasījuma reakcija, enerģijas uzkrāšana, viedo tīklu izveide un potenciālo patērētāju rašanās. Tāpat šī pētījuma uzdevums ir veicināt pāreju uz viedo tīklu ekosistēmu, izstrādājot optimizētas kontroles stratēģijas patērētājiem un potenciālajiem agregatoriem, kā arī izstrādāt viedas adaptīvas automatizācijas un aizsardzības metodes nākotnes tīkliem. Par šī pētījuma veikšanu 2018.gada nogalē tika noslēgts līgums. Pētījuma sagatavošanas termiņš tika noteikts 2019.gada 1.jūlijs, kad RTU Enerģētikas institūta pētnieki iesniedza pirmo starpziņojumu “Elektroenerģijas agregatori: risinājumu analīze un priekšlikumi to integrācijai pakalpojumu tirgū”, kas sniedza pamatu sākotnēja agregatoru pakalpojuma regulējošā ietvara izstrādei. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts skars komersantus, kuru komercdarbība ir pieprasījuma reakcijas pakalpojuma nodrošināšana (agregatori), elektroenerģijas lietotājus, kuri vēlas iesaistīties pieprasījuma reakcijas pakalpojuma sniegšanā, elektroenerģijas lietotājus, ar kuriem agregatoram ir noslēgts līgums par dalību pieprasījuma reakcijas pakalpojuma sniegšanā, elektroenerģijas sistēmas operatorus, elektroenerģijas tirgotājus Latvijā un citus tirgus dalībniekus.  |
| 2. | Tiesiskā regulējuma ietekme uz tautsaimniecību un administratīvo slogu | Pieprasījuma reakcija ir svarīgs instruments energoefektivitātes uzlabošanai, jo tā būtiski palielina patērētāju vai to izvēlētu trešo personu iespējas rīkoties saistībā ar patēriņa un rēķinu informāciju, un tādējādi nodrošina mehānismu, ar ko samazina vai pielāgo patēriņu. Tā rezultātā tiek ietaupīta enerģija gan enerģijas galapatēriņa posmā, gan labāk izmantojot tīklus un ražošanas līdzekļus – enerģijas ražošanas, pārvades un sadales posmos. Eiropas Savienības (turpmāk – ES) dalībvalstīm jānodrošina, lai valsts energoregulatori būtu spējīgi garantēt, ka tīkla tarifi un noteikumi sekmē uzlabojumus energoefektivitātes jomā un atbalsta dinamisku cenu piemērošanu, lai nodrošinātu galalietotāju pieprasījuma reakciju.Noteikumu projekts neradīs administratīvo slogu, bet tikai sniegs iespēju jaunam elektroenerģijas tirgus pakalpojuma veidam ienākt Latvijā. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Ar šo noteikumu projektu Latvija pārņem Energoefektivitātes direktīvas 15.panta 8.punkta prasības, tādējādi nostiprinot agreagtoru lomu elektroenerģijas tirgū. |
| 2. | Citas starptautiskās saistības | Projekts šo jomu neskar |
| 3. | Cita informācija | Nav |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | 2012.gada 25.oktobra Eiropas Parlamenta un Padomes direktīva 2012/27/ES par energoefektivitāti, ar ko groza direktīvas 2009/125/EK un 2010/30/ES un atceļ direktīvas 2004/8/EK un 2006/32/EK. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvā 2012/27/ES 15.panta 8.punkts |  | **Pārņemts pilnībā**Prasība tiek pārņemta līdz ar izstrādāto Agregatoru noteikumu projektu  | Neparedz stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Ar noteikumu projektu tiek ieviestas Direktīvā 2012/27/ES 15.panta 8.punkta minimālās prasības. Latvijai ir tiesības noteikt stingrākas prasības, bet tas netiek darīts, lai neuzliktu potenciālajiem jaunajiem pieprasījuma reakcijas pakalpojuma sniedzējiem nelabvēlīgu slogu. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar |
| Cita informācija | Nav |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | 1. 2019.gada septembrī tika rīkota sanāksme ar elektroenerģijas pārvades sistēmas operatoru AS “Augstsprieguma tīkls”, elektroenerģijas sadales sistēmas operatoru AS “Sadales tīkls”, lielākajiem Latvijas elektroenerģijas tirgotājiem (AS “Latvenergo”, SIA “Tet” un SIA “Ignitis Latvija”), Sabiedrisko pakalpojumu regulēšanas un RTU Enerģētikas institūta pētniekiem. 2. Noteikumu projekts 2019.gada septembra beigās/oktobra sākumā tika elektroniski nosūtīts atzinumu sniegšanai iepriekš minētās sanāksmes dalībniekiem. 3. Projekts 2019.gada 8.novembrī tika ievietots Ekonomikas ministrijas un Ministru kabineta tīmekļvietnē |
| 2. | Sabiedrības līdzdalība projekta izstrādē | 1. 2019.gada 26.septembrī tika rīkota sanāksme ar elektroenerģijas pārvades sistēmas operatoru AS “Augstsprieguma tīkls”, elektroenerģijas sadales sistēmas operatoru AS “Sadales tīkls”, lielākajiem Latvijas elektroenerģijas tirgotājiem (AS “Latvenergo”, SIA “Tet” un SIA “Ignitis Latvija”), Sabiedrisko pakalpojumu regulēšanas un RTU Enerģētikas institūta pētniekiem, lai pirmo reizi izklāstītu izstrādāto noteikumu projektu, pārrunājot priekšlikumus un agregatoru potenciālo ietekmi uz sistēmas un tirgus dalībniekiem.2. Projekts 2019.gada 8.novembrī tika ievietots:1. Ekonomikas ministrijas tīmekļvietnē sadaļā “Sabiedrības līdzdalība” – “Diskusiju dokumenti”

<https://em.gov.lv/lv/Ministrija/sabiedribas_lidzdaliba/diskusiju_dokumenti/> 1. Ministru kabineta tīmekļvietnē sadaļa “Sabiedrības līdzdalība” – “Ministru kabineta diskusiju dokumenti”

<https://www.mk.gov.lv/content/ministru-kabineta-diskusiju-dokumenti>  |
| 3. | Sabiedrības līdzdalības rezultāti | Ekonomikas ministrija kopā ar RTU Enerģētikas institūta pētniekiem ir izvērtējusi 2019.gada 9.oktobra AS “Augstsprieguma tīkls”, 2019.gada 10.oktobra AS “Sadales tīkls” un 2019.gada 17.oktobra SIA “Tet” sniegtos atzinumus noteikumu projekta pilnveidei, kas tika iesūtīti pēc 2019.gada 26.septembrī notikušās sanāksmes. Galvenokārt netika ņemti vērā tie priekšlikumi, kas uzliek liekas barjeras agregatoru integrācijai pakalpojumu tirgū. Sabiedriskās apspriedes ietvaros 2019.gada 8.novembrī RTU Enerģētikas institūta pētnieki sniedza viedokli par nepieciešamajiem papildu precizējumiem noteikumu projektā, kas tika ņemti vērā.  |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | AS “Augstsprieguma tīkls”, Sabiedrisko pakalpojumu regulēšanas komisija, Rīgas Tehniskās universitātes Enerģētikas institūts. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju izveidi, institūciju likvidāciju vai reorganizāciju. |
| 3. | Cita informācija | Nav |

*Anotācijas III. un IV. sadaļas – projekts šīs jomas neskar.*

Ekonomikas ministrs R. Nemiro

Vīza:

Valsts sekretārs Ē. Eglītis

Inese Karpoviča 67013192

inese.karpovica@em.gov.lv